text: लंदन में बेहद गंभीर बीमारी का इलाज करा रहे एक्टर इरफान खान को लंदन इंडियन फिल्म फेस्टिवल में स्पेशल आइकॉन अवार्ड से नवाजा गया है। इस फेस्टिवल में इरफान की दो फिल्मों को स्क्रीन किया गया था। मोस्तफा सरवार फारूकी की फिल्म डूब के अलावा अनूप सिंह की सॉन्ग ऑफ स्कॉरपियंस को भी इस फेस्टिवल में स्क्रीन किया गया था। इसके अलावा एक और भारतीय एक्टर मनोज वाजपेयी को भी इस फेस्टिवल में आइकॉन अवार्ड मिला। लंदन इंडियन फिल्म फेस्टिवल में मनोज की भी दो फिल्में स्क्रीन हुई थी। इनमें गली गुलियां और लव सोनिया जैसी फिल्में शामिल हैं। मनोज ने कहा कि लंदन इंडियन फिल्म फेस्टिवल जैसे शानदार फिल्म फेस्टिवल में अवार्ड जीतना वाकई बड़ी उपलब्धि है। मुझे लंदन शहर से यूं भी बेहद प्यार है।